Након капитулације Краљевине Југославије, Слак је као члан Окружног комитета КПС за Ново Место, активно радио на организовању Освободилне фронте и одбора ОФ у околним местима. С обзиром на природу његовог деловања, био је приморан да пређе у илегалу. Августа 1941. отишао је у партизане и организовао партизанске групе, а у септембру је постао политички комесар Доломитске партизанске чете. Организовао је и руководио пријемном партизанском базом у зиму 1941/'42. године. У мају 1942. године постао је заменик политичког комесара батаљона у Западнодолењском одреду, а у периоду од јуна до Рошке офанзиве, био је политички комесар партизанских радионица на Рогу. Након Рошке офанзиве, ангажовано је радио као теренски партијски радник у Долењској.